Worcyn (Wóspork)

Worcyn ( Wurschen) je hornjołužiska wjes ;  na wuchodźe sakskeho wokrjesa Budyšin, kotraž słuša z lěta 1994 k městu Wóspork a je po wobydlerstwje jeho druhi najwjetši gmejnski dźěl.

 Geografija 
mini|left|Dróhowa značka we Worcynje
Wjes leži we łučinje Kotołki južnje rěčki sameje. Z juha přiběžitej jej Droždźijska woda na zapadnej a Rodečanska na wuchodnej kromje wsy. Stara wjes z wodowym hrodom leži sewjernje statneje dróhi S111 (Budyšin–Wóspork), mjeztym zo nadeńdźe so nowše sydlišćo južnje dróhi. Susodne wjeski su Njechorń na wuchodźe, Rodecy na juhu, Droždźij na juhozapadźe a Běła Hora na sewjerozapadźe.

 Ležownostne mjena 
Michał Rostok naliči 1887 slědowace serbske ležownostne mjena: Domski hat (=Hausteich), Chopel-hat [Koppelteich], Zadwórnica, Ferštaŕska łuka, Wósporska łuka, Mała Symanca, Wulka Symanca, Wulka łuka, Běłohorska sucha łuka, Psowa hora, Nowakec kerčk, Wišnjowa zahroda, Wulke hona, Srěnje hona, Druholny, Hórki, Pola Šosarjec kerkow, Tórnow, Wumjeńc, Droždźijska hora, Wyše hata, Gruntec hora.Michał Rostok: Ležownostne mjena. W: ČMS 40 (1887), str. 3–50, tu str. 8 (digitalizat).

 Stawizny 
Wjes naspomni so k prěnjemu razej w lěće 1359 jako Wursyn abo Wursin. Ležownostne knjejstwo wukonješe wulke ryćerkubło we wsy samej. W běhu bitwy pola Budyšina w meji 1813 mějachu zwjazkarjo přećiwo Napoleonej swój hłowny kwartěr we Worcynje. Z teje přičiny je wjesne mjeno při triumfowym wobłuku w Parisu zwěčnjene.

W lěće 1884 měješe wjes po Mukowej statistice 242 wobydlerjow, mjez nimi 216 Serbow (89 %). Ewangelscy Worcynjenjo přisłušachu hižo w 16. lětstotku Hrodźišćanskej wosadźe. We Worcynje běše pódlanska šula Hrodźišćanskeje cyrkwinskeje šule, do kotrejež chodźachu nimo Worcynskich tež Běłohórske a Droždźijske dźěći.

 Wosobiny 
Měrćin Nowak-Njechorński je tu do ludoweje šule chodźił.

 Žórła 

 Wotkaz 

Kategorija:Sydlišćo w Budyskim wokrjesu
Kategorija:Sydlišćo w Hornjej Łužicy
Kategorija:Wóspork
Kategorija:Sydlišćo w serbskim sydlenskim rumje
Kategorija:Prěnje naspomnjenje 1359
Kategorija:Něhdyša gmejna (Wokrjes Budyšin)
Kategorija:Rozpušćenje gmejny 1994